**NEZNANO**

Pravijo, da je znanje naše največje bogastvo, da nam ga ne more nihče vzeti in da se ga ne da kupiti, in…da je naše najmočnejše orožje. In na to orožje znanstvenikov in zdravnikov močno računamo tudi v boju s koronavirusom.

Pravijo, da ne vemo veliko o njem…sicer vsak dan več, pa vendar še ne dovolj, da bi ga hitro premagali. Torej nimamo (še) dovolj znanja oziroma imamo še preveč neznanja! Preveč nam je NEZNAN. Neznanega se pa bojimo, ker je to izven naše cone udobja.

Cona udobja je znani svet, ki smo si ga ustvarili. To je vsakdanja rutina, zaradi katere menimo, da nam je laže živeti. To je znana pot v šolo in službo, znana pot domov, v isto trgovino, kjer lahko z zavezanimi očmi nabiramo različne znane artikle s polic. In kako nas zmede, ko prestavijo naš najljubši jogurt na drugo stran hladilnika, kajne?

Cona udobja je tudi, da mama opere perilo, ga zlika in zloži. In če ne položi tvoje najljubše cunjice na isto mesto kot vedno, zjutraj že vpijete, kje je ? Je tako?

To je znani svet , ki nam nudi udobje in ugodje. Ko pa se pojavi nekaj neznanega, nas vrže iz mehkega udobnega gnezdeca in nastopi…panikaaa!!!

Če gre za jogurt ali pa cunjico, se še kar da preživet z malo nerganja in zavijanja z očmi. Ko pa gre za bolezen, pa ni tako enostavno, kajne?

Enemu virusu, ki niti živo bitje ni, je uspelo povsem podreti naš znani svet udobja. In smo se znašli v neudobju neznanega. Kaj zdaj? Kot običajno ,vam lahko na tem mestu povem nekaj malega v tolažbo...tokrat o NEZNANEM!

**Neznano je gonilo človekovega razvoja.** Če bi človek za vekomaj raje obležal v coni udobja, bi še danes ležali v neudobni jami in se tresli v mrazu in temi pred čekanastimi zvermi. Pa je zbral malo poguma in se pognal v neznani svet…in iznašel ogenj, orodje, orožje, posodo, pohištvo, obleko, udomačil živalice, posadil vrtiček, se preselil iz jame v hišico…in čez par let nagruntal kolo, sestavil voz in še avto. Potem se je našel še en pogumen mož , verjetno med gojenjem dolgčasa, ko je dovolj dolgo časa gledal v nebo in opazoval ptice…skočil v neznano in poletel! Pa imamo dandanes letala!

Torej, po mojem mnenju, je neznano fajn! Da vsaj nekatere posameznike zbeza iz znane cone udobja.. in gredo raziskovat neznano. In tako pogruntajo nove stvari, zaradi katerih se nam vsem življenje zdi udobnejše. Takšno raziskovanje ima še eno dobro posledico.

Z raziskovanjem neznanega iščemo in najdemo nova znanja. **Neznano ni nič strašnega , je le neskončno morje bodočega znanja!** Nek moder mož je nekoč rekel: ***»Znano nam da znano…neznano pa nove možnosti.«***

**Pojdimo jih iskat v neznano!**

Mateja Rotar, dr. dent. med